
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	 Frumvarp til breytinga á fjarskiptalögum o.fl. (fjarskipti, EES-reglur o.fl. / HVIN22110238)
	Ráðuneyti /verkefnisstjóri
	 
Háskóla- iðnaðar- og nýsköpunarráðuneyti / María Guðjónsdóttir
	Innleiðing EES-gerðar?
	☒ Já
☐ Nei

	Dags.
	 26.11.2022


	A. Úrlausnarefni

	Forsaga máls og tilefni
Með frumvarpi þessu eru lagðar til breytingar á lögum um fjarskipti, nr. 70/2022, og lögum um íslensk landshöfuðlén nr. 54/2021. 
Tilgangur þessara breytinga er þríþættur.
Í fyrsta lagi er þörf á nýju ákvæði í fjarskiptalög um opinn aðgang að fjarskiptanetum sem notið hafa ríkisaðstoðar, viðmið um verðlagningu slíkra neta og heimild Fjarskiptastofu til að skera úr um ágreining þar að lútandi sem og heimild stofnunarinnar til að veita undanþágu frá kröfu um að heildsöluaðgangur skuli byggja á verðsamanburði ef fyrirhuguð nýting á fjarskiptanetinu mun ekki standa undir slíku heildsöluverði.
Í öðru lagi til þess að tryggja lagastoð vegna innleiðingar reglna sem stafa af alþjóðlegum skuldbindingum Íslands á sviði fjarskipta, í samræmi við samninginn um Evrópska efnahagssvæðið, sbr. lög nr. 2/1993. Um er að ræða innleiðingu á reglugerð (EB) 2021/1232. Í reglugerðinni er kveðið á um undanþágur frá reglum um fjarskiptaleynd, til að gera rafrænum þjónustuaðilum tímabundið kleift að vakta hvort umferð um þeirra kerfi hefur að geyma barnaníðsefni, en þróaður hefur verið sérhæfður sjálfvirkur hugbúnaður í því skyni.   
Í þriðja lagi er um að ræða breytingu á lögum um íslensk landshöfuðlén (lénalögum), einnig með það að markmiði að auka getu til að sporna við netglæpum, þar á meðan kynferðislegu ofbeldi gegn börnum.   
Ráðuneytið leggur því fram áform þessi um frumvarp til breytinga á fjarskiptalögum og lénalögum til umsagnar og samráðs. 
Hvert er úrlausnarefnið? 
Í ljós þess að uppbygging ríkisstyrktra fjarskiptaneta hefur átt sér stað í flestöllum sveitarfélögum landsins og útlit er fyrir frekari styrkta uppbyggingu á næstu misserum og árum, þá er brýnt að stjórnvöld bæði leiðbeini með aðgengi og verðlagningu á slíkum innviðum og hafi úrræði til að leysa úr deilumálum sem upp koma. Að öðrum kosti er hættan sú að styrkt net verði ýmist verðlögð of hátt sem kemur í veg fyrir hagnýtingu þeirra eða of lágt sem getur hamlað gegn samkeppni og jafnræði á markaði.
Undirbúningur til að tryggja lagastoð fyrir innleiðingu á reglugerð (ESB) 2021/1232. 
Breyting á lénalögum til að skerpa á reglum um lénaskráningar og jafnframt auðvelda lögreglu að takast á við glæpi á netinu, með því að bæta heimildir lögreglu og verklagsreglur milli lögreglu og skráningarstofu léna. 
Að hvaða marki duga gildandi lög og reglur ekki til?
Í þessum málum vantar lagastoð svo hægt sé að aðhafast. 
Dæmi eru um deilur milli aðila um aðgang að ríkisstyrktum fjarskiptanetum og verðlagningu þeirra. Fjarskiptastofa hefur ekki heimildir til þess í gildandi lögum að kveða á um t.d. verð fyrir slíkan aðgang ef markaðsaðilar komast ekki að samkomulagi. Þetta veldur þegar töfum á hagnýtingu styrktra fjarskiptaneta og óvissu um bæði aðgang og verð. Tryggja þarf lagastoð svo að Fjarskiptastofa geti tekið ákvarðanir vegna slíkra deilna um verð fyrir aðgang. 
Til að hægt sé að innleiða reglugerð (ESB) 2021/1232 þarf að gera breytingu á fjarskiptalögum. Ekki er hægt að innleiða gerðina án sérstakrar lagastoðar þar sem undanþágurnar sem kveðið er á um í gerðinni eru í andstöðu við gildandi lög.  
Í lénalögunum er ekki nægilega skýrt hvaða upplýsingar skuli varðveita vegna lénaskráninga og einnig er ekki nægilega skýrt hvaða heimildir lögregla hefur til þess að afla upplýsinga um lénaskráningar svo sem ábyrgðaraðila tiltekinna léna. Upp hafa komið mál þar sem ekki er hægt að verða við eðlilegum beiðnum um hver sé ábyrgðarmaður tiltekinna vefsíðna sem hafa að geyma ólögmætt efni. Af því leiðir að það er ekki nægilega skýrt hvernig lögregla á að takast á við glæpi á netinu þ.e.a.s. í tilvikum þar sem um er að ræða brot á vefsíðum sem heyra undir landshöfuðlénið .IS. Það er því nauðsynlegt að skerpa á þessum reglum  með lagabreytingu.  

	B. Markmið 

	Stefna hins opinbera á viðkomandi málefnasviði/málaflokki

Fjarskipti falla undir málefnasvið 11.2 í fjármálaáætlun. Gildandi fjarskiptaáætlun var samþykkt á Alþingi 2019, og í  fjarskiptaáætlun 2019-2033 kemur fram eftirfarandi framtíðarsýn og meginmarkmið: 
 Ísland verði í fremstu röð með trausta og örugga innviði, öflug sveitarfélög, verðmætasköpun og framsækna þjónustu. Tækni tengi saman byggðir landsins og Ísland við umheiminn með umhverfissjónarmið í huga.

Sjá nánar þingsályktun nr. 31/149 um fimm ára fjarskiptaáætlun fyrir árin 2019-2023 (þskj. 1687 – 403. mál) og þingsályktun nr. 32/149 um stefnu í fjarskiptum fyrir árin 2019-2033 (þskj. 1688 – 404. mál). Sjá nánar á vefslóð: https://www.stjornarradid.is/verkefni/samgongur-og-fjarskipti/fjarskipti/fjarskiptaaaetlun-/.

Í gildi er þingsályktum um stefnu í fjarskiptum fyrir árin 2019-2033 og byggir fyrirhuguð lagabreyting m.a. á eftirfarandi áherslum í stefnunni:
Við styrkta lagningu ljósleiðarakerfa verði hugað sérstaklega að stofnleiðum, radíófjarskiptastöðum og samtengingu kerfa.
Horft verði til nýtingar fjarskiptainnviða í opinberri eigu til að efla öryggi og eftir atvikum samkeppni.
Uppfærsla regluverks á fjarskiptamarkaði stuðli að framförum, fjárfestingum, samkeppni, hagkvæmni, samnýtingu og neytendavernd.
Landsléninu .is verði tryggt nauðsynlegt lagaumhverfi.
Jafnframt er í gildi netöryggisstefna fyrir Ísland 2021-2036 og byggir fyrirhuguð lagabreyting m.a. á eftirfarandi áherslum í stefnunni:
Greiðar leiðir séu fyrir hendi til að tilkynna netöryggisglæpi.
Lagalegt umhverfi uppfylli alþjóðleg viðmið og væntingar. Þannig verði unnt að taka á misnotkun og glæpsamlegri notkun Netsins með ekki síðri hætti en í nágrannalöndum okkar.
Eftirlitsstofnanir og viðbragðskerfi séu í stakk búin til að bregðast við alvarlegum netöryggisatvikum sem ógnað geta réttindum einstaklinga, mikilvægum innviðum og samfélaginu í heild.
Samvinna og samhæfing er varðar netöryggistengda þætti verði efld innan stjórnsýslunnar og við atvinnulíf, byggt á skýrri verkaskiptingu, þar á meðal er varðar vernd barna.
Markmið sem að er stefnt með lagasetningu í ljósi úrlausnarefnis og stefnu stjórnvalda
Ný fjarskiptalög tóku gildi 1. september 2022, en með þessum breytingum er leitast við að styrkja regluverkið annars vegar í því skyni að auðvelda úrlausnir deilumála milli fjarskiptafyrirtækja þegar um er að ræða ríkisstyrkta fjarskiptainnviði. Í öðru lagi er leitast við að finna leiðir til þess að sporna gegn  kynferðislegu ofbeldi gegn börnum á netinu, annars vegar með því að undirbyggja innleiðingu á Evrópureglugerð 2021/1232, en hins vegar með því að skerpa á reglum um lénaskráningar og skýra heimildir lögreglu samkvæmt lénalögum.

	C. Leiðir

	Ekkert aðhafst - hvaða afleiðingar hefði það? 
Stjórnvöld hvorki leiðbeina eigendum, rekstraraðilum og notendum um verðlagningu á styrktum fjarskiptanetum né hafa heimild til þess skera úr um í deilumálum þessu tengt. Eigendur og notendur styrktra fjarskiptaneta geta að óbreyttu hagað verðlagningu þeirra þannig að hamli gegn eðlilegri samkeppni og hagnýtingu kerfanna með tilheyrandi óhagræði og óvissu fyrir allan markaðinn.
Ekki verður hægt að innleiða reglugerð (ESB) 2021/1232, en töluverður þrýstingur er frá hinum EFTA ríkjunum að ljúka innleiðingu á gerðinni. 
Núverandi reglur um lénaskráningar og reglur um heimildir lögreglu samkvæmt lénalögum nýtast ekki til að haldleggja eða loka lénum sem hýsa ólögmætt efni, til að mynda barnaníðsefni, vettvang fyrir tælingu barna og brot gegn kynferðislegri friðhelgi (stafrænt kynferðisofbeldi) eða hatursorðræðu.
Önnur úrræði en lagasetning sem metin hafa verið
Aðrar leiðir en lagasetning eru ekki færar þar sem verkefnið snýst um að tryggja lagastoð fyrir umræddum verkefnum.  
Mögulegar leiðir við lagasetningu
Í stað þess að leggja fram sjálfstæð frumvörp um hvert þessar þriggja atriða, þótt rétt að taka þau saman í einu bandormsfrumvarpi.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Breytingar á lögum um fjarskipti, nr. 70/2022, og lögum um íslensk landshöfuðlén nr. 54/2021. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Nýtt ákvæði í fjarskiptalög (t.d. á eftir 38. gr.). 
Breytingar á 1. gr. og 88. gr. fjarskiptalaga. 
Breyting á 11. gr. lénalaga.


	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Liður b varðar innleiðingu á reglugerð (ESB) 2021/1232. 
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Á ekki við.
Er önnur grundvallarlöggjöf sem taka þarf tillit til?
Taka þarf tillit til ríkisstyrkjareglna.
Taka þarf tillit til persónuverndarsjónarmiða. 
Breytingar á lénalögum varða sakamálalög og almenn hegningarlög.  


	F. Samráð

	Hverjir eru helstu hagsmunaaðilar? 
Almenningur, fjarskiptafyrirtæki og viðskiptavinir þeirra, löggæsluyfirvöld.
Kjósi Ísland að innleiða ekki reglugerð 2021/1232 hefur það áhrif á hin EFTA ríkin.  
Er skörun við stjórnarmálefni annarra ráðuneyta?
HVIN vekur athygli á að b og c liður tengist málefnum dómsmálaráðuneytis, sérstaklega hvað varðar löggæslumál og netglæpi. Þá fer MVF með ríkisstyrkjamálefni.  Viðeigandi samráð verður að haft við hlutaðeigandi ráðuneyti. 
Samráð sem þegar hefur farið fram 
             Samráð hefur ekki farið fram. 
Fyrirhugað samráð
Fyrirhugað er að birta áform um lagasetningu í samráðsgátt stjórnvalda og í framhaldinu er stefnt að því að birta drög að frumvarpi til samráðs. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Ekki er gert ráð fyrir breytingum á tekjum og útgjöldum. 
Ekki er talið að samþykkt frumvarpsins hafi áhrif á afkomu ríkissjóðs.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Nei, enda er um að ræða stutt breytingafrumvarp, sem hefur að geyma smávægilegar breytingar  sem liggja nokkurn veginn fyrir efnislega. 
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Breytingar þessar varða fyrst og fremst úrlausn deilumála hjá Fjarskiptastofu sem og verklagsreglur skráningarstofu íslenskra landshöfuðléna (ISNIC) og lögreglu. 
Ekki þarf að gera ráð fyrir löngum undirbúningstíma. 
Mælikvarðar á árangur og útkomu
Mögulegir mælikvarðar væru t.d. árlegur fjöldi úrskurða Fjarskiptastofu í deilum um verðlagningu á styrktum fjarskiptanetum og rannsókna lögreglu sem byggja m.a. á umræddum lagabreytingum og leiða til sakfellingar.
Hefur verið hugað að því að afla gagna til að meta árangur þegar þar að kemur? 
Nei, ekki að svo komnu.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum
Mat á jafnréttisáhrifum
Samantekt nýlegra lagabreytinga er varða stofnunina?? 

